CELEX: 32019D0623
Language: sl
Date: 2019-04-16 00:00:00
Title: Izvedbeni sklep Komisije (EU) 2019/623 z dne 16. aprila 2019 o podaljšanju ukrepa, ki ga je sprejela belgijska zvezna javna služba za zdravje, varnost prehranske verige in okolje, da se omogoči dostopnost na trgu in uporaba biocidnega proizvoda Phostoxin v skladu z Uredbo (EU) št. 528/2012 Evropskega parlamenta in Sveta (notificirano pod dokumentarno številko C(2019) 2828)

23.4.2019   
               
               
                  SL
               
               
                  Uradni list Evropske unije
               
               
                  L 108/31
               
            
         IZVEDBENI SKLEP KOMISIJE (EU) 2019/623
         z dne 16. aprila 2019
         o podaljšanju ukrepa, ki ga je sprejela belgijska zvezna javna služba za zdravje, varnost prehranske verige in okolje, da se omogoči dostopnost na trgu in uporaba biocidnega proizvoda Phostoxin v skladu z Uredbo (EU) št. 528/2012 Evropskega parlamenta in Sveta
         
            
               (notificirano pod dokumentarno številko C(2019) 2828)
            
         
         (Besedilo v francoskem in nizozemskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe,
         ob upoštevanju naslednjega:
         
                     (1)
                  
                  
                     Belgijska zvezna javna služba za zdravje, varnost prehranske verige in okolje (v nadaljnjem besedilu: belgijski pristojni organ) je 30. maja 2018 v skladu s prvim pododstavkom člena 55(1) Uredbe (EU) št. 528/2012 sprejela sklep, da do 7. decembra 2018 dovoli dostopnost na trgu in uporabo biocidnega proizvoda Phostoxin na območju letališča Zaventem kot biocidnega proizvoda vrste proizvodov 20 za nadzor zajcev (v nadaljnjem besedilu: ukrep). V skladu z drugim pododstavkom člena 55(1) navedene uredbe je belgijski pristojni organ Komisijo in pristojne organe drugih držav članic obvestil o tem ukrepu in razlogih zanj.
                  
               
                     (2)
                  
                  
                     Glede na informacije, ki jih je predložil belgijski pristojni organ, je bil ukrep potreben za zaščito javnega zdravja, saj bi lahko zajci na območju letališča ogrozili prevoz potnikov in na splošno zračni promet. Zajčji brlogi lahko ogrozijo vzletno-pristajalne steze letališča. Poleg tega zajci privabljajo ptice ujede, ki lahko priletijo v motor zrakoplova ali trčijo z zrakoplovom in s tem poškodujejo motor ali druge dele zrakoplova.
                  
               
                     (3)
                  
                  
                     Phostoxin vsebuje aluminijev fosfid, ki sprošča fosfin, aktivno snov, odobreno za uporabo v biocidnih proizvodih vrste proizvodov 14 (rodenticidi), 18 (insekticidi) in 20 (nadzor drugih vretenčarjev), kot so opredeljeni v Prilogi V k Uredbi (EU) št. 528/2012. Phostoxin je v Belgiji dovoljen kot biocidni proizvod vrste proizvodov 18, uporaba proti zajcem pa pomeni njegovo uporabo kot vrste proizvodov 20.
                  
               
                     (4)
                  
                  
                     Komisija je 12. oktobra 2018 v skladu s tretjim pododstavkom člena 55(1) Uredbe (EU) št. 528/2012 prejela utemeljeno zahtevo belgijskih organov za podaljšanje ukrepa. Zahteva je bila podana na podlagi zaskrbljenosti, da bi zajci lahko še naprej ogrožali varnost v zračnem prometu, in trditve, da je Phostoxin bistvenega pomena za učinkovit boj proti zajcem na območju letališča. V skladu z informacijami, ki jih je predložil belgijski pristojni organ, v Belgiji ni biocidnih proizvodov, ki bi bili odobreni kot vrsta proizvodov 20 (nadzor drugih vretenčarjev), druge metode za nadzor zajcev, na primer odstrel, pa na območju letališča niso primerne zaradi posebne narave te lokacije. Pristojni belgijski organ je začel postopek, da bi v skladu s členom 33 Uredbe (EU) št. 528/2012 z medsebojnim priznavanjem dovoljenja, ki se trenutno uporablja v drugi državi članici, dosegli trajno rešitev za prihodnjo uporabo proizvoda Phostoxin.
                  
               
                     (5)
                  
                  
                     Ker bi lahko pomanjkanje ustreznega nadzora nad zajci na območju letališča ogrozilo varnost zračnega prometa in te nevarnosti na območju letališča Zaventem ni mogoče ustrezno omejiti z uporabo drugega biocidnega proizvoda ali na drug način, je primerno belgijskemu pristojnemu organu pod določenimi pogoji omogočiti, da ukrep podaljša za obdobje, ki ni daljše od 550 dni od dneva, ki sledi dnevu izteka začetnega obdobja 180 dni, dovoljenega s sklepom belgijskega pristojnega organa z dne 30. maja 2018.
                  
               
                     (6)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Belgija lahko do 9. junija 2020 podaljša ukrep, ki bo omogočil dostopnost na trgu in uporabo biocidnega proizvoda Phostoxin na območju letališča Zaventem kot biocidnega proizvoda vrste proizvodov 20 za nadzor zajcev, pod pogojem, da se zagotovi, da bodo proizvod uporabljali samo pooblaščeni izvajalci pod nadzorom pristojnega organa.
         
         
            Člen 2
            Ta sklep je naslovljen na Kraljevino Belgijo.
            Uporablja se od 8. decembra 2018.
         
         
            V Bruslju, 16. aprila 2019
            
               
                  Za Komisijo
               
               Jyrki KATAINEN
               
                  Podpredsednik
               
            
         
         
            (1)  UL L 167, 27.6.2012, str. 1.